Γουλιέλμος Δ΄ του Γύλιχ

Ο Γουλιέλμος Δ΄, γερμ.: Wilhelm IV, graf von Jülich (π. 1210 - 16 Μαρτίου 1278) από τον Οίκο του Γύλιχ ήταν γιος και κληρονόμος του Γουλιέλμου Γ΄ κόμη του Γύλιχ και της Ματθίλδης του Λίμπουργκ, κόρης του Βάλεραν Γ΄ δούκα του Λίμπουργκ.

Βιογραφία
Ο πατέρας του Γουλιέλμου Δ΄ είχε προσχωρήσει στις Σταυροφορίες το 1217 και απεβίωσε στην πολιορκία της Νταμιέτας το 1218. Ο Γουλιέλμος Δ΄ διαδέχθηκε τον πατέρα του ως κόμης του Γύλιχ υπό την κηδεμονία του θείου του, Έμπερχαρντ του Χένγκενμπαχ. Το 1220 και στις αρχές της δεκαετίας του 1230 ο Γουλιέλμος Δ΄ επέκτεινε σε μεγάλο βαθμό την επικράτειά του. Το 1234 πολέμησε στη μάχη του Άλτενες στη Σταυροφορία του Στέντινγκερ και έγινε βασιλικός διαχειριστής των Κόντσεν και Άαχεν, επιτηρητής του Κόρνελιμυνστερ και επί των ιδιοκτησιών τού αβαείου του Έσσεν στην αριστερή όχθη του ποταμού Ρήνου. Κέρδισε επίσης τα βασιλικά φέουδα Ζίντσιγκ, Χένγκενμπαχ-Χάιμπαχ, Mέρτσενιχ, Tύρνιχ, Ντύρεν και Μπάρντενμπεργκ, διπλασιάζοντας έτσι τις κτήσεις των κομήτων του Γύλιχ.

Ως το 1240 η εδαφική επέκταση του Γουλιέλμου Δ΄ δημιούργησε σύγκρουση στην ανατολική πλευρά του εδάφους του με τον αρχιεπίσκοπο της Κολωνίας. Ο Γουλιέλμος Δ΄ ήταν πιστός υποστηρικτής του Οίκου των Χοενστάουφεν, που τον έκανε σκληρό αντίπαλο του αρχιεπισκόπου της Κολωνίας Κορράδου του Χόχσταντεν, επί της εξουσίας του οποίου έγιναν περισσότερες διαφωνίες με τον Γουλιέλμο Δ΄. Ως αποτέλεσμα της κληρονομιάς του Χόχσταντεν, ο Γουλιέλμος Δ΄ απέκτησε τμήματα του Mύνστεραϊφελ, τα οποία τον έφεραν ακόμη πιο κοντά στον αντίπαλό του. Το 1242 στη μάχη του Λόβενιχ, ο Γουλιέλμος Δ΄ συνέλαβε τον Κορράδο και τον ανάγκασε να ανανεώσει όλα τα φέουδα του Γουλιέλμου Δ΄ στην Κολωνία. Το 1262 ο Γουλιέλμος Δ΄ και ο Ένγκενμπερτ Α΄ κόμης του Λα Μαρκ, ήρθαν προς βοήθεια των Tευτόνων Ιπποτών κατά τη διάρκεια της πολιορκίας του Kένιγκσμπεργκ. Στη μάχη του Τσύλπιχ το 1267, ο Γουλιέλμος Δ΄ αιχμαλώτισε τον Ένγκελμπερτ Β΄ του Φάλκενμπουργκ αρχιεπίσκοπο της Κολωνίας και τον κράτησε αιχμάλωτο στο κάστρο του Nίντεγκεν έως το 1270/71, αναγκάζοντας και πάλι τον αρχιεπίσκοπο να αναγνωρίσει όλα τα φέουδα του Γουλιέλμου Δ΄ στην Κολωνία. Ως αποτέλεσμα αυτής της δράσης, ο Γουλιέλμος Δ΄ αφορίστηκε από τον πάπα Κλήμη Δ΄ από το 1268 έως το 1270.

Ο Γουλιέλμος Δ΄ υποστήριξε τον Ριχάρδο της Κορνουάλης ως βασιλιά της Γερμανίας και ο Ριχάρδος επιβεβαίωσε όλα τα βασιλικά φέουδα του Γουλιέλμου Δ΄. Ο Γουλιέλμος Δ΄ υποστήριξε επίσης το βασίλειο της Γαλλίας εναντίον του Αλφόνσου Ι΄ της Καστίλης το 1267/77. Ήρθε σε αντίθεση με τα Χέλρε, Κλέβη και Χάινσμπεργκ λόγω των παρόμοιων ενδιαφερόντων τους.

Τη νύκτα της 16ης Μαρτίου 1278, η οποία έγινε γνωστή ως Gertrudisnacht  (νύκτα της Αγ. Γερτρούδης), ο Γουλιέλμος Δ΄, μαζί με τους γιους του Γουλιέλμο και Ρολάνδο (και σύμφωνα με ορισμένες πηγές, και έναν τρίτο ακόμη γιο), μπήκαν στην πόλη του Άαχεν για να εισπράξουν φόρους για τον Ροδόλφο Α΄ της Γερμανίας. Έγινε εξέγερση και ο Γουλιέλμος και οι γιοι του σκοτώθηκαν. Η πόλη του Άαχεν διατάχθηκε αργότερα να καταβάλει υψηλή αποζημίωση στη χήρα του Γουλιέλμου Δ΄, τη Ριχάρντις, λόγω της δολοφονίας του.

Οικογένεια 
Με συμβόλαιο της 12 Μαρτίου 1237, ο Γουλιέλμος Δ΄ μνηστεύθηκε με τη Μαργαρίτα των Βάσενμπεργκ, κόρη του Γεράρδου Γ΄ κόμη του Χέλρε. Οι περισσότερες πηγές αποδέχονται τη Μαργαρίτα ως μητέρα των μεγαλύτερων παιδιών του Γουλιέλμου Δ΄, αλλά δεν υπάρχουν στοιχεία ότι αυτός ο γάμος ολοκληρώθηκε ποτέ. Επιπλέον, ο Γουλιέλμος Δ΄ είναι γνωστό ότι νυμφεύτηκε την αδελφή της Μαργαρίτας, τη Ριχάρντις του Χέλρε (π. 1215 - 1293/98) πριν από τον Ιανουάριο του 1250, αλλά δεν υπάρχει καμία ένδειξη παπικής απαλλαγής, που απαιτείτο, ώστε ο Γουλιέλμος Δ΄ να νυμφευτεί την αδελφή της πρώτης του συζύγου. Έτσι είναι πιθανό ότι η Ριχάρντις ήταν η μητέρα όλων των παιδιών του Γουλιέλμου Γ΄. Αυτός απέκτησε έντεκα παιδιά:

 Ματθίλδη (π. 1238 - π. 1279), παντρεύτηκε τον 1258 τον Ιωάννη κόμη του Λόοτς.
 Μαργαρίτα (π. 1240 - 12 Οκτωβρίου 1292/93), παντρεύτηκε το 1261 τον Ντήτερ Γ΄ κόμη του Κάτσενελνμπογκεν.
 Γουλιέλμος ο Πρεσβύτερος (π. 1240 - 16 Μαρτίου 1278), απεβ. με τον πατέρα του στην ταραχή στο Άαχεν. Νυμφεύτηκε τη Μαρία των Νταμπιέρ, κόρη του Γκυ κόμη της Φλάνδρας. Είχαν έναν γιο:
 Γουλιέλμος ο Νεότερος απεβ. 1304.
 Ριχάρντις (π. 1243 - μετά το 1291), παντρεύτηκε πριν από το 1265 του Γουλιέλμο κόμη του Ζαλμ.
 Βάλραμ (1240-1245 - 1297)
 Όθων (π. 1245 - μετά το 1283), αρχιδιάκονος στη Λιέγη από το 1282.
 Γκέρχαρντ Ε΄ (πριν το 1250 - 1328).
 Αικατερίνη (π. 1250 - μετά το 1287), παντρεύτηκε πριν από το 1273 τον Ιωάννη του Άρμπεργκ.
 Πετρονίλα (π. 1255 - μετά το 1300), παντρεύτηκε πριν από το 1276 τον Λουδοβίκο κόμη του Άρνσμπεργκ.
 Μπλάνχεφλορ (π. 1255 - μετά το 1330), παντρεύτηκε πριν από το 1277 τον Ερρίκο, κόμη του Σπόνχαϊμ.
 Mέχτιλντ (π. 1255 - μετά το 1287).

Από μία μη νόμιμη σχέση απέκτησε ένα φυσικό τέκνο (και πιθανώς έναν δεύτερο νόθο γιο):
 (νόθος) Ρολάνδος, απεβίωσε μαζί του στην ταραχή του Άαχεν.

Βιβλιογραφικές αναφορές

Εξωτερικοί σύνδεσμοι 
 Genealogie-Mittelalter.de 
 Κάτω Ρήνος 

Οίκος του Γύλιχ